MER SPIILE US!    Bi dr Blaggedde Null-Null-Acht verstoot me glyy,  was Faasnacht mache haisst bi uns dehaim am Ryy,  das haisst: doo wo dr Ryy sy groosse Booge macht,  wo jeedes Joor in dääre ganz spezielle Nacht,  wemme dr Vieri-Schlaag vom Martinsgleggli heert,  mer wider alles saage deerfe, won is steert.  Mir spiile us mit Goschdym, Helge, Bängg und Väärs  Mir spiile us dr Gsellschafts- und Polit-Kommäärs.  Mir spiile us und schiesse jetz us vollem Roor.  Mir spiile us haisst doorum s Motto in däm Joor.  D Blaggedde zaigen is e ganzes Kartespiil.  Und wäär e bitzli druuskunnt, merggt, dass bi däm Stiil  dr PASCAL KOTTMANN hinder dääne Kunschtwärgg stäggt.  Dr DÄNI MÜLLER het si, wie mer s gwoont sinn, präggt.  Mer wisse, d Faasnacht isch in däm Joor schampar frie:  Am elfte Hoornig, also frie wie fascht no nie.  Drum wände mer is jetz an alli Faasnachts-Frind:  Kaufet d Blaggedde flyssig, und vor allem gschwind.  Ganz anderscht als dr US-Immobilie-Määrt  sinn unseri Blaggedde ganz e feschte Wäärt.  Und s git en Uusgoob fir e jeedes Boortmenee.  In däm Sinn, danggscheen vylmool,  s Fasnachts-Comité